Perzeid (2010) nad ESO, VLT.
Meteor Perzeíd
**Perzeidy** sú meteorický roj s radiantom v súhvezdí Perzeus, súvisiaci s kométou Swift-Tuttle. Sú viditeľné každý rok od polovice júla, maximum majú 12. augusta a ich najväčšia aktivita je od 8. augusta do 14. augusta. Počas maxima je bežné vidieť za hodinu aj viac než sto meteorov. Ich frekvencia je však variabilná. Meteor patriaci k meteorickému roju Perzeíd sa nazýva **perzeida**.

Perzeidy patria medzi najobľúbenejšie roje jednak pre svoju výdatnosť (až 95 meteorov za hodinu) a jednak preto, že maximum majú okolo 12. až 13. augusta. Vďaka príjemným letným teplotám ich teda možno ľahko sledovať po celú noc na rozdiel od výdatnejších Kvadrantíd s maximom na začiatku januára. Perzeidy patria k najpravidelnejším meteorickým rojom a ľudovo sa nazývajú „slzičky svätého Vavrinca", pretože sú činné okolo 10. augusta, na sviatok svätého Vavrinca.

História pozorovaní
-------------------

O Perzeidách sa dozvedáme už z čínskych záznamov, podľa ktorých v roku 36 po Kr. bolo zaznamenaných viac než 100 meteorov. Početné kórejské, čínske a japonské záznamy sa dochovali najmä z 8. – 11. storočia, ale aj z neskorších dôb. Až v roku 1835 podal správu Belgičan Adolphe Quetelet, že pozoroval v auguste roj meteorov, ktoré vyletovali zo súhvezdia Perzea. V 60. rokoch 19. storočia taliansky astronóm Giovanni Schiaparelli vypočítal dráhu prúdu meteoroidov, ktoré meteory spôsobujú, a zistil, že sa zhoduje s dráhou kométy Swift-Tuttle (1862 III). Bola prvýkrát zistená genetická súvislosť meteorického roja s materskou kométou. Mnohonásobné návraty kométy sú zodpovedné za rozdelenie meteoroidov z kométy pozdĺž celej jej dráhy. Prúd meteoroidov uvoľnených kométou počas jej najväčšieho priblíženia k Slnku by mal byť preto najhustejší. Jav sa podarilo naozaj pozorovať u viacerých rojov (Perzeidy, Leonidy a Drakonidy). Prechod materskej kométy Perzeíd v roku 1992 spôsobil silné zvýšenie frekvencie meteorov. V rokoch 1991 a 1992 bola zenitová frekvencia vyše 400 meteorov za hodinu.

Radiant
-------

Prúd meteoroidov kométy Swift-Tuttle však nie je homogénny. Okrem hlavného prúdu jestvujú aj náznaky ďalších niekoľkých vedľajších slabých rojov, ktorých radianty sú pri hviezdach alfa, gama a beta Perzei. Tieto „vetvy" majú krátke trvanie a ich radianty sa posúvajú rovnobežne s hlavným radiantom. Hlavný radiant má súradnice AR = 47° DEC = +57° v dobe maxima. Nachádza sa v hornej časti súhvezdia, blízko rozhrania súhvezdí Perzeus, Žirafa a Kasiopeja, v blízkosti hviezdy Miram. Denne sa radiant posunie o 1,4° v rektascenzii a 0,25° v deklinácii. Meteoroidy majú vysoké rýchlosti, až 61 km/s, a veľká väčšina z nich, jasnejších než 2 magnitúdy, zanecháva meteorickú stopu. Ide o desiatky sekúnd viditeľnú dymovú stopu.

| Rok | Doba aktivity | Vrchol roja |
| --- | --- | --- |
| 2012 | 23. júl - 22. august | 13 – 14. august (ZHRmax 60)  |
| 2011 | 17. júl - 24. august | 13. august (ZHRmax 100)  |
| 2010 | 23. júl – 24. august | 12. august (ZHRmax 142)  |
| 2009 | 14. júl – 24. august | 13. august (ZHRmax 173) |
| 2008 | 25. júl – 24. august  | 13. august (ZHRmax 116)  |
| 2007 | 19. júl – 25. august  | 13. august (ZHRmax 93)  |
| 1972 |  | 12. august : pravdepodobne najviac meteorov v histórii  |

Referencie
----------

1. ↑  Hambálek, Ľubomír; Koza, Július; Pittich, Eduard (2017), „Súpis termínov z astronómie (pokračovanie)", *Kultúra slova* (Bratislava; Martin: Jazykovedný ústav Ľudovíta Štúra Slovenskej akadémie vied; Matica slovenská) 51 (2): 83, ISSN 0023-5202,
2. ↑  Hambálek, Ľubomír; Koza, Július; Pittich, Eduard (2017), „Súpis termínov z astronómie (pokračovanie)", *Kultúra slova* (Bratislava; Martin: Jazykovedný ústav Ľudovíta Štúra Slovenskej akadémie vied; Matica slovenská) 51 (2): 82, ISSN 0023-5202,
3. ↑   *How to See the Best Meteor Showers of the Year: Tools, Tips and 'Save the Dates'* [online]. nasa.gov, [cit. 2010-11-16]. Dostupné online. Archivované 2012-07-21 z originálu.
4. ↑   *How to See the Best Meteor Showers of the Year: Tools, Tips and 'Save the Dates'* [online]. nasa.gov, [cit. 2010-11-16]. Dostupné online. Archivované 2012-07-21 z originálu.
5. ↑   *How to See the Best Meteor Showers of the Year: Tools, Tips and 'Save the Dates'* [online]. nasa.gov, [cit. 2010-08-12]. Dostupné online. Archivované 2012-07-21 z originálu.
6. 1 2   *Perseids 2008: visual data quicklook* [online]. Imo.net, [cit. 2009-08-11]. Dostupné online. Archivované 2016-10-24 z originálu.
7. 1 2   *Archivovaná kópia* [online]. [Cit. 2012-07-25]. Dostupné online. Archivované 2011-09-27 z originálu.
8. ↑  STONE, Steve. *Bright sky could dim nighttime viewing of meteor shower* [online]. AccessMyLibrary.com, 2006-11-08, [cit. 2009-12-08]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Perzeidy**